ועדת העבודה, הרווחה והבריאות, כנסת 23, פרוטוקול מספר 17, 2020-06-29 10:00

חיים כץ: בוקר טוב ושבוע טוב.

חיים כץ: היום יום שני בשבוע, ה-29 ביוני 2020, ז' בתמוז התש"ף, אני מתכבד לפתוח את ישיבת ועדת העבודה, הרווחה והבריאות.

חיים כץ: על סדר-היום: הצעת חוק מענק הסתגלות מיוחד לבני 67 ומעלה (הוראת שעה – נגיף הקורונה החדש), התש"ף-2020.

חיים כץ: יש הצעה ממשלתית שהייתה יכולה לגרוע מכל אחד בטעות שלושה-ארבעה-חמישה ימים, והאמנתי שזאת לא הכוונה.

חיים כץ: פניתי לשר האוצר אתמול ואמרתי לו: תקשיב, אנחנו הולכים לתת לנזקקים ולחלשים שבחברה מענק הסתגלות על ימים שלא עבדו, אז למה אתה בא לקחת להם שליש חודש בקבוצות של עשרה ימים?

חיים כץ: יש נוסחה פשוטה: מספר הימים שלא עבדו כפול הסכום שהם מדברים, חלקי ימי העבודה בחודש, וכל אחד שמקבל מה שמגיע לו.

חיים כץ: אף אחד לא מקבל פחות, אף אחד לא מקבל יותר.

חיים כץ: לשמחתי, שר האוצר הסכים ואמר: בשביל 5 - 7 מיליון שקל, אני לא רוצה לדפוק אף אחד.

חיים כץ: חברת הכנסת חוה אתי עטיה, הצעת החוק הזו מתחלפת ואנחנו עוברים לנוסח שהכנו אותו כבר אתמול עם חלוקה לימים, פר יום, וכל אחד יקבל את מה שמגיע לו.

חיים כץ: את תקראי ותמחקי?

יעל סלנט: אני יכולה להקריא או שאפשר להדפיס את ההצעה.

חיים כץ: אני מציע שידפיסו את הנוסח והם יקראו את הנוסח הכתוב.

חיים כץ: תני גם לאוצר כדי שהם יראו את הנוסח הכתוב.

טלי ארפי: ראינו, ויש לנו הערות, אדוני.

חיים כץ: הערות – זה בסדר.

חיים כץ: אנחנו נקריא, נשמע את ההערות שלכם, והכול יהיה בסדר.

חיים כץ: גם האוצר לא רוצה לנצח את החלשים בכסף קטן, נכון?

חיים כץ: אם אתם רוצים לנצח, אתם רוצים לנצח בכסף גדול.

חיים כץ: אל תנצחו בכסף קטן.

חיים כץ: אבא שלי, עליו השלום, אמר: תהיו לארג'ים בכסף קטן.

חיים כץ: אנחנו מדברים על 100 – 80 מיליארד, אתם באים להרוויח 10 מיליון?

חיים כץ: אני מציין שוב, שר האומר אמר לי מייד: אני איתך, יש לך את זה.

חיים כץ: אמרתי לו: אני לא מקבל.

חיים כץ: אמר: טוב.

חיים כץ: אנחנו עושים הפסקה עכשיו ואת הולכת להדפיס.

חיים כץ: 10 דקות הפסקה.

חיים כץ: בוקר טוב, ואנחנו עדיין ביום בשבוע, 29 ביוני 2020, ז' בתמוז התש"ף.

חיים כץ: אנחנו מחדשים את הדיון בהצעת חוק מענק הסתגלות מיוחד לבני 67 ומעלה.

חיים כץ: אני חוזר ואומר, אני שמח ששר האוצר הבין את הטענה שהעליתי לפניו שלא צריך לנצח את האוכלוסיות החלשות ולקחת להם יום או יומיים או שלושה, והן יקבלו מה שמגיע להן.

חיים כץ: אם המדינה החליטה לתת אז שהמדינה תיתן ולא תתחכם.

חיים כץ: לכן, שינינו את הצעת החוק והם יקבלו במלואו את מה שהמדינה החליטה לתת.

חיים כץ: נעבור להקראה, ואם מישהו רוצה להעיר – יעיר.

אורלי פרומן: האם אתה יכול לחזור על העיקרון שאמרת קודם?

חיים כץ: הם אמרו:

חיים כץ: אנחנו ניתן את מענק ההסתגלות על ימים שלא עבדו ונבנה את זה בשלוש קבוצות.

חיים כץ: לצורך העניין, חזרת לעבודה ב-7 לחודש.

חיים כץ: אתה לא תקבל על הימים שלא עבדת בחודש הזה.

חיים כץ: הורידו את הקבוצה הזו.

חיים כץ: אני אמרתי: לא עבדת חמישה ימים, מגיע לך חמישה ימים – הלכנו אחורה.

חיים כץ: יש פה ויכוחים על שתי שיטות חישוב.

חיים כץ: שיטה אחת היא שיטה שעליה מתעקש הביטוח הלאומי ואומר: אנחנו משחקים בקלנדרי – שבעה ימים, כולל שבתות, כולל שישי - - - יש שלושה סוגים של מענקים.

חיים כץ: מי שקיבל פנסיה עד 2,000 שקל יקבל מענק של 4,000 שקל סך הכול, אם הוא לא עבד חודש מלא.

חיים כץ: אם הוא עבד חלקיות חודש, יקבל על הימים שלא עבד - מכפלה של הימים כפול 4,000 חלקי הימים בחודש.

חיים כץ: אפשר לעשות את זה קלנדרי על ה-30, ואפשר לקחת את זה לפי ימי עבודה.

חיים כץ: אני לא יודע מה ההבדלים.

אורלי פרומן: תלוי - אם רוצים להרוויח כסף.

חיים כץ: אבל זה בדיוק אותו דבר.

חיים כץ: אם אחלק ל-30 אז אקבל גם את השבתות.

חיים כץ: אם לא עבדתי בשבת, אני אקבל אותה כי אני סופר.

חיים כץ: אם התחלתי לעבוד בשמיני אז אני אקבל שבע, אני אקבל שישי-שבת.

חיים כץ: זה יוצא בערך אותו דבר.

חיים כץ: אנחנו לא רוצים לתת מעבר למה שהמדינה סיכמה אבל אנחנו גם לא רוצים לתת פחות.

חיים כץ: אנחנו לא רוצים להתחכם, זה מה שסוכם.

חיים כץ: אנחנו נמצה את זה, נקריא ונעביר את זה.

חיים כץ: אני מקווה שתניחו היום את דמי האבטלה, ואנחנו נדון גם בדמי האבטלה, אבל לא היום.

חיים כץ: סיכמנו להעביר גם את דמי האבטלה היום, אבל אם יש חוק אז בואו נעשה את זה מסודר וניכנס לפרטים ולתנאים.

חיים כץ: תעברי להקראה.

חיים כץ: יש לכם את הנוסח המתוקן.

חיים כץ: האמינו לי, הושקעה בו עבודה.

יעל סלנט: "הצעת חוק מענק הסתגלות מיוחד לבני 67 ומעלה (הוראת שעה – נגיף הקורונה החדש), התש"ף-2020 הגדרות 1.

יעל סלנט: בחוק זה – "הכנסה" – הכנסה מקצבת פרישה כהגדרתה בסעיף 175(ד) לחוק הביטוח הלאומי; "חוק הביטוח הלאומי" – חוק הביטוח הלאומי (נוסח משולב), התשנ"ה-2995.

יעל סלנט: " את ההגדרה "בקשה למענק" הורדנו כי יש סעיף מפורש של בקשה למענק וזה ברור מה זה אומר "זכאות למענק הסתגלות מיוחד 2.

יעל סלנט: מי שמתקיימים לגביו כל התנאים כמפורט להלן, זכאי למענק הסתגלות מיוחד לפי סעיפים 3 עד 6, לפי העניין: (1) בתקופה שמיום ה' באדר התש"ף (1 במרס 2020) עד יום ח' בתמוז התש"ף (30 ביוני 2020) (בסעיף זה - התקופה הקובעת) מתקיימים לגביו כל אלה: (א) מלאו לו 67 שנים או יותר; (ב) הוא תושב ישראל לעניין חוק הביטוח הלאומי; (ג) בתקופה הקובעת פוטר מעבודתו או הוצא לחופשה ללא תשלום ביוזמת מעסיקו לתקופה רצופה של 30 ימים לפחות (בחוק זה – הפסקת עבודה); (2) הוא היה עובד שכיר בתקופה של שלושה חודשים רצופים - - -

טלי ארפי: יש כאן טעות בתקופה הקובעת.

טלי ארפי: אנחנו מאריכים את זה עד אמצע אוגוסט.

חיים כץ: אנחנו עד אמצע אוגוסט – כל הכבוד לכם.

טלי ארפי: אתה רואה?

טלי ארפי: הנה, אפשר להגיד כל הכבוד למשרד האוצר

חיים כץ: כי כבר הודעתם את זה בתקשורת, כבר רצתם לתקשורת – דה-מרקר.

חיים כץ: דה-מרקר כתוב בערבית, לא?

חיים כץ: לא קורא ערבית.

חיים כץ: מה זה אמצע אוגוסט?

עלי בינג: 15 לאוגוסט – פעם אחרונה שאני בדקתי, לא?

חיים כץ: באוגוסט 31 ימים - 16 לאוגוסט.

עלי בינג: 16 לאוגוסט – סגרנו.

יעל סלנט: בסעיף 2(1) תיקנו 16 באוגוסט.

חיים כץ: כולל.

יעל סלנט: כולל.

יעל סלנט: נתקן בהתאם גם את התאריך העברי.

יעל סלנט: אמרנו שהוא היה עובד שכיר בתקופה של שלושה חודשים רצופים לפחות שבתכוף לפני החודש שבו חל מועד הפסקת העסקתו.

יעל סלנט: מענק הסתגלות מיוחד בעד חודש מרס 2020, וזה היה עיגון של התקש"ח.

יעל סלנט: "3 (א) מענק הסתגלות מיוחד בעד חודש מרס 2020 ישולם למי שמועד הפסקת העסקתו חל בתקופה שמיום ה' באדר (1 במרס 2020) עד יום ו' בניסן התש"ף (31 במרס 2020) והיה מחוסר עבודה מיום הפסקת עבודתו עד יום ו' בניסן התש"ף (31 במרס 2020).

יעל סלנט: "

גלעד גושר: לדעתי, תשאירי מועד הפסקת העסקתו.

גלעד גושר: כך הגדרנו את זה למעלה, בשאר החוק זה כתוב כך.

גלעד גושר: זה מוגדר גם אחרי.

גלעד גושר: זה מוגדר לפני בסעיף 2 הפסקת העסקה בסעיף קטן (ג) - - -

יעל סלנט: אני מבינה, אבל בכל יתר הסעיפים כתבתם: מועד הפסקת העסקתו.

יעל סלנט: זה המקום היחיד שכתבתם הפסקת עבודתו.

גלעד גושר: לא, את תיקנת מהפסקת העסקתו להפסקת עבודתו.

יעל סלנט: נכון, בגלל שבכל יתר - - -

טלי ארפי: הוא אומר שאת צריך לעשות התאמה.

חיים כץ: גלעד, תריבו אחר כך על הפסקתו או עבודתו.

גלעד גושר: אין בעיה.

יעל סלנט: בכל מקרה, ברור על מה מדובר.

יעל סלנט: "(ב) סכום המענק לפי סעיף זה ייקבע לפי הכנסתו של הזכאי בעד חודש מרס 2020, כמפורט להלן, לפי העניין: (1) זכאי שהכנסתו אינה עולה על 2,000 שקלים חדשים – 2,000 שקלים חדשים; (2) זכאי שהכנסתו עולה על 2,000 שקלים חדשים ואינה עולה על 4,000 שקלים חדשים – 1,500 שקלים חדשים; (3) זכאי שהכנסתו עולה על 4,000 שקלים חדשים ואינה עולה על 5,000 שקלים חדשים – 1,000 שקלים חדשים.

יעל סלנט: מענק הסתגלות מיוחד בעד אפריל 2020 4.

יעל סלנט: (א) מענק הסתגלות מיוחד בעד חודש אפריל 2020 ישולם למי שמתקיים לגביו אחד מאלה: (1) הוא זכאי למענק הסתגלות מיוחד בעד חודש מרס 2020 לפי סעיף 3 והיה מחוסר עבודה במהלך כל התקופה שמיום ז' בניסן התש"ף (1 באפריל 2020) עד יום ו' באייר התש"ף (30 באפריל 2020); (2) העסקתו הופסקה במהלך התקופה האמורה בפסקה (1) והוא היה מחוסר עבודה מיום הפסקת עבודתו עד יום ו' באייר התש"ף (30 באפריל 2020).

יעל סלנט: (ב) סכום המענק לפי סעיף זה ייקבע לפי הכנסתו של הזכאי בעד חודש אפריל 2020, כמפורט להלן, לפי העניין: (1) מי שהכנסתו אינה עולה על 2,000 שקלים חדשים – 4,000 שקלים חדשים; (2) מי שהכנסתו עולה על 2,000 שקלים חדשים ואינה עולה על 3,000 שקלים חדשים – 3,000 שקלים חדשים; (3) מי שהכנסתו עולה על 3,000 שקלים חדשים ואינה עולה על 4,000 שקלים חדשים – 2,000 שקלים חדשים; (4) מי שהכנסתו עולה על 4,000 שקלים חדשים ואינה עולה על 5,000 שקלים חדשים – 1,000 שקלים חדשים.

יעל סלנט: מענק הסתגלות מיוחד בעד חודש מאי 2020 5.

יעל סלנט: (א) מענק הסתגלות מיוחד בעד חודש מאי 2020 ישולם למי שמתקיים לגביו אחד מאלה: (1) הוא זכאי למענק הסתגלות מיוחד בעד חודש אפריל 2020 לפי סעיף 4 והיה מחוסר עבודה גם במהלך כל התקופה שמיום ז' באייר התש"ף (1 במאי 2020) עד יום ח' בסיון התש"ף (31 במאי 2020); (2) העסקתו הופסקה במהלך התקופה האמורה בפסקה (1) והוא היה מחוסר עבודה מיום הפסקת עבודתו עד יום ח' בסיון התש"ף (31 במאי 2020).

יעל סלנט: (ב) סכום המענק לפי סעיף זה ייקבע לפי הכנסתו של הזכאי בעד חודש מאי 2020, כמפורט להלן, לפי העניין: (1) מי שהכנסתו אינה עולה על 2,000 שקלים חדשים – 4,000 שקלים חדשים; (2) מי שהכנסתו עולה על 2,000 שקלים חדשים ואינה עולה על 3,000 שקלים חדשים – 3,000 שקלים חדשים; (3) מי שהכנסתו עולה על 3,000 שקלים חדשים ואינה עולה על 4,000 שקלים חדשים – 2,000 שקלים חדשים; (4) מי שהכנסתו עולה על 4,000 שקלים חדשים ואינה עולה על 5,000 שקלים חדשים – 1,000 שקלים חדשים.

יעל סלנט: " עכשיו אנחנו עוברים למענקים החלקיים.

יעל סלנט: "על אף האמור בסעיפים קטנים (א) ו-(ב), מענק הסתגלות מיוחד בשיעור חלקי בעד חודש מאי 2020 ישולם למי שמועד הפסקת העסקתו חל ביום ה' באדר התש"ף (1 במרס 2020) או לאחריו, וחזר לעבודה במהלך חודש מאי בסכום השווה למכפלת הסכום שנקבע לזכאי בסעיף קטן (ב)..." - כלומר, לפי ההכנסה שלו, מה שהקראנו - "...

יעל סלנט: לפי העניין, במספר הימים שבהם לא עבד העובד במהלך חודש מאי לחלק ל-21."

חיים כץ: מתאים לך או שאתה רוצה קלנדרי?

עלי בינג: מה שאתם מחליטים מקובל, רק שאם רוצים ימי עבודה, חשוב לציין את זה גם ברישא ולא רק בסיפא.

עלי בינג: מספר ימי העבודה - - -

חיים כץ: זה בסדר, זה אחר כך לעורכי דין.

עלי בינג: אדוני היושב-ראש, מבחינתי, זה להחלטה שלכם האם זה ימי עבודה או קלנדרי.

חיים כץ: אי אפשר לעשות גם וגם, לא הולכים לפרוצדורה כזו.

עלי בינג: לזה אנחנו מסכימים.

חיים כץ: נציגת הביטוח הלאומי, מה את אומרת?

לבנה עזרא: כפי שזה מצוין כרגע, זה מחולק ל-21, בהנחה - - -

חיים כץ: 21 ימי עבודה בחודש.

לבנה עזרא: יפה.

לבנה עזרא: לרוב רק השירות הציבורי עובד 21 ימים בחודש.

לבנה עזרא: המגזרים הפרטיים לא עובדים 21 ימים, הם עובדים 26 ימים.

חיים כץ: אם תחלקי את זה ב-26, הם יקבלו פחות.

לבנה עזרא: נכון, אבל הוא גם מכפיל את זה בפחות אז אין לי בעיה.

לבנה עזרא: השאלה היא במה הוא מכפיל.

חיים כץ: מה אתם רוצים?

עלי בינג: קלנדרי, נשמע שקלנדרי יותר פשוט.

חיים כץ: תעשי קלנדרי.

חיים כץ: זאת אומרת, זה כולל שישי-שבת, ואז אתה גם מקבל על שבת.

חיים כץ: איך שאתם רוצים?

חיים כץ: בסדר?

אורלי פרומן: שימו לב שיש גם 60 וגם 61.

חיים כץ: עידן, בבקשה.

עידן רול: כתוב פה בסעיף 2(1)(א) - - -

חיים כץ: קודם נגמור את הבעיה הזו ואחר כך נלך לסעיף קטן.

חיים כץ: אנחנו בדבר הגדול.

עידן רול: בסדר.

יעל סלנט: החלטנו קלנדרי?

חיים כץ: קלנדרי.

יעל סלנט: ואז אני מחלקת לפי מספר הימים שיש בכל חודש - - -

חיים כץ: נכון, וימי עבודה נחשבים גם שישי-שבת.

עלי בינג: לא רושמים ימי עבודה, אלא רושמים מספר הימים חלקי - - -

חיים כץ: מאה אחוז, מספר הימים שבהם לא עבד - בסדר גמור.

חיים כץ: עידן, מהי הערתך לגבי הסעיף הקטן?

עידן רול: רשום גיל פרישה 67.

יעל סלנט: שלא תהיה פרשנות שלא עבד בפועל.

חיים כץ: שלא עבד, ולא בפועל - היא צודקת.

חיים כץ: נציגי הביטוח הלאומי, אנחנו מתעסקים עם האוצר ואנחנו לא חושדים בכשרים.

חיים כץ: יחד עם זה, מניסיון העבר, מחר יכול לקום מישהו ולהגיד: הוא לא עבד בפועל, ובשבת הוא בין כה וכה לא עובד.

חיים כץ: אם אנחנו הלכים לקלנדרי, ואת אומרת שאנחנו הולכים לקלנדרי בגלל המגזר הפרטי, ואני לא מכיר יותר מדיי שישה ימים בשבוע היום, לא מכיר, גם לא במגזר הפרטי, באופן עקרוני, זה לא משנה לי קלנדרי וימי עבודה, אבל אני חושב - - -

אורלי פרומן: אני חושבת שזה כן משנה.

חיים כץ: אם זה משנה, מה את רוצה?

חיים כץ: יהיה לפי מה שאת רוצה.

אורלי פרומן: הכי נכון היה ללכת קלנדרי, רק שאני חוששת שיקומו ויגידו: שבת לא עובדים, למה אתם סופרים ימי עבודה?

אורלי פרומן: זאת אומרת, גם אם נעגן את זה, צריך להוסיף פה איזשהו משפט שזה יהיה ברור.

חיים כץ: את זה יוסיפו עורכי הדין.

חיים כץ: את רוצה קלנדרי?

חיים כץ: הנה, קיבלת.

חוה אתי עטייה: אבל מה את אומר?

חוה אתי עטייה: זה טוב קלנדרי או לא טוב?

חיים כץ: לדעתי, זה אותו דבר.

אורלי פרומן: אבל זה חייב להיות מעוגן כדי שלא יקרה מה שאמרת קודם, שיקפצו ויגידו שישי - - -

חיים כץ: אורלי, זה יהיה מעוגן.

חיים כץ: בזה אין לי חשש.

אורלי פרומן: כי אז זה פותר חמישה ימי עבודה, שישה ימי עבודה.

חיים כץ: מאה אחוז, קלנדרי.

יעל סלנט: אוקיי.

יעל סלנט: נבהיר גם לפרוטוקול שיהיה ברור, גם במונה וגם במכנה זה כולל שישי-שבת.

חיים כץ: מאה אחוז, נאמר בפרוטוקול.

יעל סלנט: ומספר הימים – כמובן מה שאמרנו.

יעל סלנט: מספר הימים בחודש.

עידן רול: לגבי הסעיף הקטן – כתוב שאם מלאו לו 67 שנים.

עידן רול: אבל מה לגבי נשים שפורשות - - -?

חיים כץ: מדברים רק על אנשים מעל 67, כתוב רק לגבי 67.

חיים כץ: גם אני חשבתי, וחברת הכנסת אתי חוה עטייה העירה לתשומת ליבי אתמול ואמרה: נשים פורשות לגמלאות בגיל 62.

קריאות: הן מקבלות אבטלה.

חיים כץ: עלי, אתי אמרה, ואני לא העליתי את זה, ועידן חזר על זה, וזה יפה.

חוה אתי עטייה: שלומי הסביר לי ש - - -

חיים כץ: את לא צריכה לחלק את הקרדיטים שלך לאחרים.

חיים כץ: מגיע לך קרדיט שעלית על העניין ואת לא צריכה לחלק לשלומי.

חיים כץ: שלומי לא נבחר ציבור.

חיים כץ: תפקידו של שלומי להסביר לך, אם צריך.

חיים כץ: גבר זה 67 ואישה זה 62?

קריאה: כן.

חיים כץ: תכניסי את זה בחוק.

עלי בינג: סליחה, רק כדי לחדד, המענק הוא רק ל-67 פלוס כי מהגיל הזה האנשים אינם זכאים לאבטלה.

עלי בינג: עד גיל 67 גם גברים וגם נשים זכאים לקבל אבטלה.

חיים כץ: קיבלנו תשובה, הבנו.

יעל סלנט: אנחנו עוברים לסעיף 6: "מענק הסתגלות מיוחד בעד חודש יוני 2020 (א) מענק הסתגלות מיוחד בעד חודש יוני 2020 ישולם למי שמתקיים לגביו אחד מאלה: (1) הוא זכאי למענק הסתגלות מיוחד בעד חודש מאי 2020 לפי סעיף 5 והיה מחוסר עבודה גם במהלך כל התקופה שמיום ט' בסיון התש"ף (1 ביוני 2020) עד יום ח' בתמוז התש"ף (30 ביוני 2020); (2) העסקתו הופסקה במהלך התקופה האמורה בפסקה (1) והוא היה מחוסר עבודה מיום הפסקת עבודתו עד יום ח' בתמוז התש"ף (30 ביוני 2020); (ב) סכום המענק לפי סעיף זה ייקבע לפי הכנסתו של הזכאי בעד חודש יוני 2020, כמפורט להלן, לפי העניין: (1) מי שהכנסתו אינה עולה על 2,000 שקלים חדשים – 4,000 שקלים חדשים; (2) מי שהכנסתו עולה על 2,000 שקלים חדשים ואינה עולה על 3,000 שקלים חדשים – 3,000 שקלים חדשים; (3) מי שהכנסתו עולה על 3,000 שקלים חדשים ואינה עולה על 4,000 שקלים חדשים – 2,000 שקלים חדשים; (4) מי שהכנסתו עולה על 4,000 שקלים חדשים ואינה עולה על 5,000 שקלים חדשים – 1,000 שקלים חדשים".

יעל סלנט: בסעיף קטן (ג) ישנו גם נושא המענקים החלקיים.

יעל סלנט: אקריא מה שכתבנו אבל זה למעשה אותו דבר: "על אף האמור בסעיפים קטנים (א) ו-(ב) מענק הסתגלות מיוחד בשיעור חלקי בעד חודש יוני 2020 ישולם למי שמועד הפסקת העסקתו חל ביום ה' באדר התש"ף (1 במרס 2020) או לאחריו, וחזר לעבודה במהלך חודש יוני 2020 בסכום השווה למכפלת הסכום שנקבע לזכאי בסעיף קטן (ב), לפי העניין..." - ופה אנחנו אומרים במספר הימים הקלנדריים לחלק למספר הימים בחודש, מה שאמרנו קודם.

יעל סלנט: נראה איך עושים את זה כעניין של נוסח, אבל החלטת הוועדה ברורה.

חיים כץ: כן.

יעל סלנט: עכשיו אנחנו מגיעים למענק הסתגלות מיוחד בעד חודש יולי, כשהנוסח שמונח עכשיו בפניכם גזר את מה שהיה בחודש יוני מבחינת סכומים, מבחינת תנאים, מבחינת הכול, וכל מה ששיניתי זה תאריכים.

יעל סלנט: אז אני לא יודעת - - -

קריאה: מקובל.

יעל סלנט: אוקיי.

יעל סלנט: "מענק הסתגלות מיוחד בעד חודש יולי 2020 6א.

יעל סלנט: (א) מענק הסתגלות מיוחד בעד חודש יולי 2020 ישולם למי שמתקיים לגביו אחד מאלה: (1) הוא זכאי למענק הסתגלות מיוחד בעד חודש יוני 2020 לפי סעיף 6 והיה מחוסר עבודה גם במהלך כל התקופה שמיום ט' בתמוז התש"ף (1 ביולי 2020) עד יום י' באב התש"ף (31 ביולי 2020); (2) העסקתו הופסקה במהלך התקופה האמורה בפסקה (1) והוא היה מחוסר עבודה מיום הפסקת עבודתו עד יום י' באב התש"ף ( 31 ביולי 2020).

יעל סלנט: (ב) סכום המענק לפי סעיף זה ייקבע לפי הכנסתו של הזכאי בעד חודש יולי 2020, כמפורט להלן, לפי העניין: (1) מי שהכנסתו אינה עולה על 2,000 שקלים חדשים – 4,000 שקלים חדשים; (2) מי שהכנסתו עולה על 2,000 שקלים ואינה עולה על 3,000 שקלים חדשים – 3,000 שקלים חדשים.

יעל סלנט: (3) מי שהכנסתו עולה על 3,000 שקלים חדשים ואינה עולה על 4,000 שקלים חדשים – 2,000 שקלים חדשים.

יעל סלנט: (4) מי שהכנסתו עולה על 4,000 שקלים חדשים ואינה עולה על 5,000 שקלים חדשים – 1,000 שקלים חדשים.

יעל סלנט: " וגם פה, אותו דבר גם מענקים חלקיים.

יעל סלנט: "על אף האמור בסעיפים קטנים (א) ו-(ב) מענק הסתגלות מיוחד בשיעור חלקי בעד חודש יולי 2020 ישולם למי שמועד הפסקת העסקתו חל ביום ה' באדר התש"ף (1 במרס 2020) או לאחריו, וחזר לעבודה במהלך חודש יולי, בסכום השווה למכפלת הסכום שנקבע לזכאי בסעיף קטן (ב)..." - ושוב, פה אנחנו מכפילים בימים הקלנדריים ומחלקים במספר הימים שיש בחודש יולי.

יעל סלנט: עכשיו השאלה היא מה עושים עם אוגוסט, כי אני כתבתי כאן נוסח שמדבר על אוגוסט מלא, לא ידעתי - - -

חיים כץ: 16 לאוגוסט.

יעל סלנט: אוקיי.

אורלי פרומן: אותו דבר, רק 16 - - -

יעל סלנט: לא, זה לא אותו הדבר כי הסכומים שונים.

חיים כץ: 16 לאוגוסט, תתאמו את הסכומים.

עלי בינג: הסכומים זה כמו בחודש מרץ.

עלי בינג: גם חודש מרץ היה על חצי חודש אז נעתיק את הסכומים מחודש - - -

חיים כץ: הסכומים לא השתנו, הם זהים.

חיים כץ: זה לא בדיוק כמו שהיה בחודש מרץ.

חיים כץ: ממתי התחיל מרץ?

חיים כץ: עלי, סכום כפול 16 חלקי 31.

עלי בינג: מה שאתה רוצה.

עלי בינג: עדיף להם חודש מרץ, אבל מה שאתה מעדיף.

עלי בינג: מבחינתי, מקובל.

חיים כץ: עזוב אותם.

חיים כץ: מספר הימים - 16 כפול הסכום חלקי - אוגוסט זה 30 או 31?

עלי בינג: אתה צודק, זה יותר טוב כי אז אם נאריך זה יותר פשוט.

עלי בינג: בסדר, מקובל.

חיים כץ: ככה תעשה, מאה אחוז.

מאיר שפיגלר: באופן יחסי, זה בסדר.

חיים כץ: באופן יחסי של הסכומים.

יעל סלנט: אוקיי.

יעל סלנט: עלי, אתם רוצים לחשב את זה כדי שזה יהיה ברור כשנקריא את זה?

עלי בינג: 31 ימים יש באוגוסט.

חיים כץ: תעשה 4,000 כפול 16 חלקי 31.

עלי בינג: זה 2,065, עיגלתי למעלה, במקום 4,000.

עלי בינג: במקום 3,000 זה 1,548, ובמקום 2,000 זה 1,032, ובמקום 1,000 – 516.

חיים כץ: אנחנו לא בודקים אותך.

עלי בינג: תבדקו.

יעל סלנט: מצוין, בסדר.

יעל סלנט: מענק הסתגלות מיוחד בעד חודש...

יעל סלנט: – זה לא בעד כל חודש, טוב, בעד חודש אוגוסט 2020, ישולם למי שמתקיים לגביו אחד מאלה: הוא זכאי למענק - -

חיים כץ: נקווה שלא נצטרך להאריך את זה.

יעל סלנט: - - הוא זכאי למענק הסתגלות מיוחד בעד חודש יולי 2020 לפי סעיף 6א והיה מחוסר עבודה, וזה צריך להיות במהלך כל התקופה שמיום, זה לא 1 ביולי, זה 1 באוגוסט 2020, עד יום 16 באוגוסט 2020.

אורלי פרומן: כולל.

חיים כץ: - - -

יעל סלנט: 16 באוגוסט, בסדר.

יעל סלנט: "(2) העסקתו הופסקה במהלך התקופה האמורה בפסקה (1) והוא היה מחוסר עבודה מיום הפסקת עבודתו עד יום 16 באוגוסט 2020.

יעל סלנט: (ב) סכום המענק לפי סעיף זה ייקבע לפי הכנסתו של הזכאי בעד חודש אוגוסט 2020, כמפורט להלן, לפי העניין: (1) מי שהכנסתו אינה עולה על 2,000 שקלים חדשים – אמרנו, 2,065 שקלים חדשים; (2) מי שהכנסתו עולה על 2,000 שקלים חדשים ואינה עולה על 3,000 שקלים חדשים – 1,548 שקלים חדשים; (3) מי שהכנסתו עולה על 3,000 שקלים חדשים ואינה עולה על 4,000 שקלים – 1,032 שקלים חדשים; (4) מי שהכנסתו עולה על 4,000 שקלים חדשים ואינה עולה על 5,000 שקלים חדשים – 516 שקלים חדשים.

יעל סלנט: " כאן אנחנו לא רוצים מענק חלקי?

עלי בינג: אתם יכולים לתת - - -, רק צריך לחלק את זה ב-16 ולא במספר הימים של החודש.

יעל סלנט: אוקיי, בסדר.

יעל סלנט: - - -

חיים כץ: תמשיכי, אני מקשיב.

יעל סלנט: "על אף האמור בסעיפים קטנים (א) ו-(ב) מענק הסתגלות מיוחד בשיעור חלקי בעד חודש אוגוסט 2020 ישולם למי שמועד הפסקת העסקתו חל ביום ה' ב - - - התש"ף (1 - - - 2020) או לאחריו, וחזר לעבודה במהלך חודש אוגוסט 2020..." - זה בעצם חזר לעבודה במהלך כל חודש אוגוסט?

חיים כץ: עד ה-16.

חיים כץ: החודש נגמר ב-16.

יעל סלנט: אז עד ל-16 באוגוסט.

יעל סלנט: "...

יעל סלנט: בסכום השווה למכפלת הסכום שנקבע לזכאי בסעיף קטן (ב) במספר הימים הקלנדרים חלקי 16 - - -".

אורלי פרומן: אגב, למה באוגוסט החלטנו רק חצי חודש?

חיים כץ: זה ההסכם של המדינה.

יעל סלנט: "בקשה למענק הסתגלות מיוחד 7 (א) בקשה לקבלת מענק הסתגלות מיוחד תכלול את כל הפרטים שלהלן לגבי מגיש הבקשה: (1) שם פרטי ושם משפחה; (2) מספר זהות ותאריך הנפקת תעודת הזהות; (3) תאריך לידה; (4) מספר טלפון; (5) כתובת מגורים וכתובת הדואר האלקטרוני אם ישנה; (6) מועד הפסקת העסקתו וסיבתה; (7) תקופת ההעסקה שבתכוף לפני יום הפסקת ההעסקה ופרטי המעסיק; (8) הכנסה בחודש שבעדו מתבקש המענק; (9) פרטי חשבון הבנק; (10) הצהרה על נכונות הפרטים המופיעים בבקשה למענק, חתומה בידי המבקש; (11) התחייבות להודיע על כל שינוי בפרטי הבקשה למענק.

יעל סלנט: " את (12) מחקנו.

יעל סלנט: אני חושבת שזה כלול בצורה כזו או אחרת בסעיף קטן (ג), ואני מבינה שאין לזה התנגדות.

יעל סלנט: "(ב) בקשה למענק כאמור בסעיף קטן (א) תוגש באופן מקוון באמצעות אתר האינטרנט של המוסד לביטוח לאומי, בדואר או באופן ידני אם הדבר מתאפשר לפי דין, או בפקסימיליה, ואם באפשרות המוסד לביטוח לאומי לקבל את הבקשה גם בדרך של שיחה טלפונית – יכול שתוגש באמצעות שיחה כאמור; המוסד לביטוח לאומי יודיע באתר האינטרנט שלו על האפשרות להגיש בקשה למענק באמצעות שיחה טלפונית.

יעל סלנט: (ג) המוסד לביטוח לאומי רשאי לדרוש ממבקש המענק פרט או מסמך נוסף הנדרשים לו לצורך הוכחת התנאים הדרושים לשם הזכאות למענק.

יעל סלנט: המועד האחרון להגשת בקשה למענק 8.

יעל סלנט: בקשה למענק לפי חוק זה תוגש עד שנים עשר חודשים מיום תחילתו של חוק זה.

יעל סלנט: " תשלום המענק 9.

יעל סלנט: המוסד לביטוח לאומי ישלם את מענק ההסתגלות המיוחד לפי סעיפים..., " וזה צריך להיות 3 עד, כולל אוגוסט,".

יעל סלנט: .. ויחולו על המענק הוראות סעיפים 303 ו-315 לחוק הביטוח הלאומי.

יעל סלנט: " מענק הסתגלות מיוחד כהכנסה – פה במקור היה לנו שרואים במענק ההסתגלות הזה כהכנסה לעניין כל דין, כהכנסה לפי סעיף 9 לחוק הבטחת הכנסה, אבל בעצם שמרו את ההטבות.

יעל סלנט: הנוסח שמונח בפניכם מבקש להחריג את הכנסה מסעיף 238 לחוק הביטוח הלאומי שמדבר על זקנה ושארים, ומבקש גם להחריג אותו מחוק הבטחת הכנסה, ככה שהוא לא יקוזז, לא מזקנה ושארים, ואני מבינה שעיקר הבעיה זה בשארים ולא בזקנה, ולא מהבטחת הכנסה.

יעל סלנט: אקריא את הנוסח המוצע: "לעניין ההגדרה "ההכנסה" בסעיף 238 לחוק הביטוח הלאומי ולעניין חוק הבטחת הכנסה, התשמ"א-1980, לא יראו במענק הסתגלות מיוחד לפי חוק זה ובמענק ששולם לפי תקנת שעת חירום (נגיף הקורונה החדש)(מענק הסתגלות מיוחד לבני 67), התש"ף-2020 כהכנסה.

יעל סלנט: ".

יעל סלנט: זאת אומרת, גם מה שישולם מכוח החוק הזה, אבל גם מה שכבר שולם מכוח התקש"ח, לא יראו בו כהכנסה לעניין מה שאמרתי.

עידן רול: יש לי שתי שאלות.

חיים כץ: רגע, אל תשאל - חכה.

עלי בינג: דיברנו על זה קודם - - -

חיים כץ: אתה הולך איתנו.

עלי בינג: לא, אני מנסה להבין למה ההכנסה - - -

חיים כץ: כי הם מסכנים ואנחנו הולכים לקראתם.

חיים כץ: לא נראה לי שאתה רוצה להגיש הסתייגות על זה.

עלי בינג: אני לא רוצה להגיש הסתייגות, אני רק רוצה להבין לעניין השלמת הכנסה רק כדי לראות - - -

חיים כץ: נרשום הערה נוספת שכל ההטבות שהם מקבלים בגין זכאותם להבטחת הכנסה, תישמרנה, גם אם חודש מסוים הם עברו את הבטחת ההכנסה.

עלי בינג: זה כתוב, זה היה הנוסח שלנו.

חיים כץ: אנחנו מודים לך שהסכמת, תמשיכי.

עלי בינג: יושב-ראש הוועדה, השאלה היא כדי להבין.

עלי בינג: יש פה הכנסה שהפרט מקבל אותה.

חיים כץ: איזה הכנסה יש פה?

חיים כץ: יש פה מסכנות.

עלי בינג: בסדר, אבל יש הכנסה שהוא מקבל, נכון?

עלי בינג: אני באמת מנסה להבין.

עידן רול: זה קצבה, זה לא הכנסה.

עלי בינג: מה ההבדל?

חיים כץ: זה מה שאנחנו מבקשים.

חיים כץ: אתה רוצה התייעצות, תעשה התייעצות, אבל על זה אנחנו נצביע.

חיים כץ: ואם אתה רוצה הסתייגות, תבוא למליאה ותסביר שאתה לא רוצה לתת להם.

עידן רול: יש חבות במס על - - -?

חיים כץ: תחכה לסוף.

חיים כץ: אנחנו לא - - -

טלי ארפי: אתם מחילים את זה באופן רטרואקטיבי ואני חושבת שזה צריך לחול - - -

חיים כץ: אנחנו לא נעשה את זה רטרואקטיבי.

יעל סלנט: לא, אבל מה ששולם - - -

חיים כץ: אנחנו לא נעשה את זה רטרואקטיבי, מעכשיו ואילך, לתקופה הזו.

חיים כץ: לא רטרואקטיבי, אין רטרואקטיבי.

חיים כץ: מה שהיה היה, מעכשיו.

חיים כץ: אנחנו גם לוקחים, ואם אנחנו לוקחים לא הולכים רטרואקטיבי.

חיים כץ: ממתי התשלום הזה?

חיים כץ: מתי החוק הזה נכנס לתוקף?

יעל סלנט: זו שאלה כי יש את המענקים החלקיים שלא היו בתקש"ח.

חיים כץ: מתי החוק נכנס לתוקף?

חיים כץ: עזבי את המענקים החלקיים.

יעל סלנט: החוק נכנס לתוקף מיידית, רק העניין הוא שיש אנשים שלא הגישו בכלל בקשות על חודש מרץ.

יעל סלנט: אז מי שהגיש כבר את הבקשה, לא יקוזז, אבל מי שלא יגיש את הבקשה - - -

קריאה: לא, אבל אז היה הדין הקודם.

קריאה: מה שהיה על חודש מרץ, זה הדין הקודם שחל עליו.

חיים כץ: מי שלא הגיש - לא הגיש.

חיים כץ: ירצה להגיש - יתייחסו אליו כמו שיתייחסו לאחרים, כי אחר כך יהיו תביעות משפטיות למה זה קיבל ולמה לא קיבל.

חיים כץ: החוק הזה מתחיל מהראשון למאי?

מאיר שפיגלר: מהראשון ליוני.

חיים כץ: מהראשון ליוני לא יקוזז גם הקטע של הבטחת הכנסה, מהראשון ביוני אין רטרו.

חיים כץ: כל הכבוד לכם, אתם מגלים פתיחות ורגישות חברתית.

יעל סלנט: אוקיי, אז אנחנו מורידים את התקנות כי התקנות פה לא רלוונטיות.

יעל סלנט: זה יחול רק לעניין מענקים בעד חודשים יוני ואילך.

חיים כץ: נכון.

חיים כץ: כן, גברתי.

לבנה עזרא: אני מבקשת, אם אפשר, שתחשבו שוב על נושא הרטרו.

לבנה עזרא: כי מה שקורה בפועל, כשאני מחשבת זכאות לקצבת אזרח ותיק, אני בוחנת את הזכאות של ההכנסות בהתחשב בהשלמת הכנסה כפי שרוצים פה.

לבנה עזרא: כאשר אני משלמת - - -

חיים כץ: יש שתי אפשרויות: או שנוותר להם ונהיה אותו הדבר כמו שהיה, או שניתן לאלה מעכשיו, מיוני, עוד כמה גרושים.

חיים כץ: את תחשבי כמה אנשים יקבלו עוד כמה גרושים.

חיים כץ: יהיו שני חישובים: עד הראשון ליוני ומהראשון ליוני.

לבנה עזרא: יהיה מאוד קשה להסביר את זה לציבור.

חיים כץ: בנושא הסברה אני סומך על המנכ"ל כי יש לו כושר הסבר מדהים.

חיים כץ: הוא יסביר את זה

יעל סלנט: לפי מה שהבנתי מהביטוח הלאומי, ממרץ עד מאי שולמו ל-90,000 זכאים סכום של 274 מיליון שקלים.

חיים כץ: בסדר גמור, מה זה נוגע לעניין?

חיים כץ: זה לא נוגע לעניין.

חיים כץ: מה ששולם – שולם.

חיים כץ: מהראשון ליוני זה - - -

עלי בינג: זה לא 90,000.

חיים כץ: מה זה משנה לצורך העניין מה ששולם?

עלי בינג: רק לפרוטוקול.

יעל סלנט: "ביצוע - שר האוצר ממונה על ביצוע חוק זה.

יעל סלנט: " - שיניתי את מה שביקשתם.

יעל סלנט: "הוראת מעבר מי ששולם לו מענק הסתגלות מיוחד מכוח תקנות שעת חירום (נגיף הקורונה החדש) (מענק הסתגלות מיוחד לבני 67 ומעלה), התש"ף-2020, בעד אחד או יותר מהחודשים מרס, אפריל או מאי, לא ישולם לו מענק הסתגלות מיוחד מכוח חוק זה בעד החודש שלגביו שולם לו מענק כאמור.

יעל סלנט: " כלומר, אין מענק גם מכוח התקש"ח וגם מכוח החוק, זה אותו מענק.

יעל סלנט: הוספתי כאן סעיף שלא היה בנוסחים הקודמים.

חיים כץ: נציגי האוצר, תשמעו.

קריאה: מקובל עלינו.

יעל סלנט: דיברנו עליו ממש עכשיו.

יעל סלנט: הסעיף הזה מדבר על נושא השיפוי.

יעל סלנט: את נושא השיפוי הכנסתם בכלל בהצעת חוק דמי אבטלה.

יעל סלנט: אני חושבת שנכון - - -

קריאות: אין בעיה, מקובל.

חיים כץ: אין שום בעיה, מאה אחוז, תקריאי.

יעל סלנט: בתקופה שמיום תחילתו של חוק זה עד יום.

יעל סלנט: ..?

עלי בינג: לא יודע, אתה צריך להחליט.

חיים כץ: 16 לאוגוסט.

עלי בינג: הם ישלמו אחרי, אני אשפה אותם אחרי.

עלי בינג: הייתי אומר עד סוף השנה, לא?

עלי בינג: אוקטובר, בסדר.

חיים כץ: 30 בנובמבר.

חיים כץ: תני להם זמן, שלא נרדוף אחרי זה.

חיים כץ: בבקשה, אדוני.

שלומי מור: לא כל כך ברור לי מה המשמעות ששר האוצר ממונה על ביצועו של חוק זה.

שלומי מור: אם זה חוק שהביטוח הלאומי - - -

טלי ארפי: זה חוק של שר האוצר.

שלומי מור: המוסד לביטוח הלאומי מיישם את הוראות החוק הזה.

שלומי מור: אני אפילו לא מבין מה המשמעות לזה ששר האוצר ממונה על זה.

שלומי מור: האם המשמעות היא שהוא ינחה את הביטוח הלאומי כיצד לנהוג לעניין החוק הזה?

שלומי מור: זה פשוט לא ברור לי.

שלומי מור: בדרך כלל השר הממונה הוא שר העבודה.

חיים כץ: אין שר עבודה.

חיים כץ: למה צריך לציין שר?

חיים כץ: ממתי מציינים שרים בחוקים?

טלי ארפי: בכל חקיקה מציינים מי השר הממונה.

טלי ארפי: זה חוק של שר האוצר.

חיים כץ: שר האוצר ממונה היום על הביטוח הלאומי?

טלי ארפי: לא קשור, זה חוק של שר האוצר.

חיים כץ: סליחה, החוק הוא של שר האוצר.

חיים כץ: שר האוצר ממונה על הביטוח הלאומי?

טלי ארפי: לא.

חיים כץ: אז אני לא מבין.

טלי ארפי: אבל זה לא קשור, זה חוק של שר האוצר, ולכן כל תיקון או הצעה - - -

חיים כץ: טלי, אני לא רוצה ליצור פה סטטוס חדש של שר האוצר.

חיים כץ: שר האוצר הניח הצעת חוק שהביטוח הלאומי, תרשמי לפרוטוקול, - - -

טלי ארפי: אנחנו מבקשים לחזור לשר בעניין הזה.

קריאה: מה ההצעה של היושב-ראש?

חיים כץ: שיהיה כתוב חד-וחלק ששר האוצר לא ממונה על הביטוח הלאומי.

חיים כץ: את רוצה לשים חוק שבו יהיה כתוב ששר האוצר לא ממונה על הביטוח הלאומי, שיגיש הצעת חוק – זה בסדר.

טלי ארפי: אבל הוא לא ממונה היום על הביטוח הלאומי.

חיים כץ: אני לא יודע, אני יודע מה שתגידי מחר בהצעת חוק.

חיים כץ: את תגידי שאנחנו הסכמנו.

טלי ארפי: לא, לא.

טלי ארפי: המשמעות היא - - -

חיים כץ: טלי, אני רוצה עם שלייקס.

עלי בינג: רק כדי לחדד, הצעת החוק הזו היא לא חוק ביטוח לאומי, זה חוק נפרד.

חיים כץ: הצעת חוק ממשלתית.

עלי בינג: חוק נפרד, כן.

טלי ארפי: נכון, זה חוק נפרד.

טלי ארפי: תסתכל עליו, קוראים לו - - -

חיים כץ: שלומי, מה אתה אומר?

שלומי מור: אם כך, אני לא מבין מה המשמעות שהשר ממונה על ביצוע הוראות החוק הזה כשהביצוע זה חוק הביטוח הלאומי.

טלי ארפי: כי זה חוק של שר האוצר, שלומי.

שלומי מור: הרי גם פה אין תקנות שאמורות להיות מותקנות אז אין פה שום ערך לתוספת.

שלומי מור: לכן, אפשר למחוק - - -

חיים כץ: יש פה כנראה קרב קרדיטים, ולי לא מפריע לי לתת קרדיט.

חיים כץ: באמת לא מפריע לי, אני לא שם.

חיים כץ: זה לא מעניין אותי אם הקרדיט לשר הזה או לשר אחר.

חיים כץ: אני רוצה לדעת מה הנושא, והנושא הוא מענקי הסתגלות לאנשים מעל גיל 67.

חיים כץ: אדוני המנכ"ל, בבקשה.

מאיר שפיגלר: כבוד היושב-ראש, החוק הוא חוק של שר האוצר, ואין עם זה שום בעיה.

מאיר שפיגלר: הגורם האחראי לביצוע זה הביטוח הלאומי, נקודה.

חיים כץ: זה מה שיהיה כתוב לפרוטוקול.

חיים כץ: החוק הוא חוק של שר האוצר, הגורם האחראי לביצוע הוא הביטוח הלאומי.

עלי בינג: מקובל.

יעל סלנט: שר העבודה, הרווחה ושירותים חברתיים ממונה על - - -

חיים כץ: הביטוח הלאומי, לא שר העבודה והרווחה.

יעל סלנט: אנחנו צריכים לכתוב שר.

חיים כץ: לא צריך לכתוב שר.

חיים כץ: החוק הוא של שר האוצר והממונה לביצועו הוא ביטוח לאומי.

יעל סלנט: אנחנו לא כותבים את זה בחוק, רק שר.

קריאה: בסדר, זה לפרוטוקול.

אורלי פרומן: למה?

אורלי פרומן: אבל כתוב פה ביצוע.

חיים כץ: הייתי שש שנים פה יושב-ראש הוועדה וזו הפעם הראשונה שהגעתי למצב שמישהו מדבר איתי על זה שהשר הזה כך והשר הזה כך.

חיים כץ: האם יש בחירות?

חיים כץ: עידן, אמרו לכם במפלגה שלכם שיש בחירות?

עידן רול: אנחנו באופוזיציה, אתם אלה שמחליטים אם יש בחירות.

עידן רול: אין לי סמכות להכריז על בחירות, באתי לעבוד בוועדות.

עידן רול: אני לא מחליט על בחירות, לא בסמכותי.

עידן רול: באתי לפה כדי לשבת איתך ולעבוד.

עידן רול: אני משתדל לעבוד.

חיים כץ: נבדוק את זה בסוף הקדנציה, על הכיפק.

אורלי פרומן: בגלל שזה הוסף.

יעל סלנט: אנחנו צריכים שר, אין מה לעשות.

חיים כץ: יאללה, שימי שר.

יעל סלנט: שר העבודה, הרווחה והשירותים החברתיים.

טלי ארפי: לא, שר האוצר.

חיים כץ: האחראי על הביצוע.

חיים כץ: יעל, תמחקי את שר העבודה והרווחה.

עידן רול: זה יכול להיות התייעצות.

חיים כץ: לא.

מאיר שפיגלר: ממש לא.

חיים כץ: תרשמי: שר האוצר.

חיים כץ: החוק של שר האוצר, האחראי על ביצועו הביטוח הלאומי – זהו, נקודה, נגמר.

חיים כץ: שר העבודה והרווחה לא יביא לנו כל מיני דברים, אנחנו צריכים לשלם.

יעל סלנט: שר האוצר ממונה על הביצוע.

טלי ארפי: שר האוצר ממונה על ביצוע החוק, ואפשר לכתוב שתשלום המענק ייעשה על ידי המוסד לביטוח לאומי.

מאיר שפיגלר: לא, זה לא עובד ככה.

מאיר שפיגלר: מה זה תשלום?

חיים כץ: אני אמחק את שר האוצר, אם את רוצה את זה, אם תמשיכי.

חיים כץ: מה שכתבנו לך - יותר מדיי.

יעל סלנט: לגבי שיפוי – אמרנו שמיום תחילתו של חוק זה עד יום 30 בנובמבר יקראו את חוק הביטוח הלאומי (נוסח משולב), כך שבסעיף 32 אחרי סעיף קטן (ח) יבוא: אוצר המדינה ישפה את המוסד על הסכומים שהוציא בשל תקנות שעת חירום (נגיף הקורונה החדש) (מענק הסתגלות מיוחד לבני 67 ומעלה), התש"ף-2020, ובשל חוק מענק הסתגלות מיוחד לבני 67.

יעל סלנט: כלומר, גם לפי התקנות וגם לפי החוק הזה הוא ישפה על הכול.

חיים כץ: מאה אחוז.

חיים כץ: יש לנו שני דוברים שרוצים לדבר באמצעות הזום.

עידן רול: יש לי שאלה ליועצת המשפטית, בבקשה.

חיים כץ: קודם ניתן לאלה שבזום לדבר.

חיים כץ: ללי דרעי, שלום ובוקר טוב.

ללי דרעי: בוקר טוב.

ללי דרעי: שני דברים: ראשית, אני לא יודעת כמה מעסיקים אתם מכירים, אבל לא נראה לי שיש הרבה שב-17 באוגוסט ינהרו בהמוניהם כדי להעסיק אנשים בני 67 ומעלה, ולכן בעינינו ממש ממש לא - - -

חיים כץ: מה זה משנה ב-17 באוגוסט?

ללי דרעי: 17 באוגוסט, אמצע החופש.

חיים כץ: איך זה נוגע ל-17 לאוגוסט?

חיים כץ: המועד נגמר.

ללי דרעי: זה בדיוק העניין.

ללי דרעי: למה שהתנאים של מענק ההסתגלות לא יהיו מושווים לתנאים של דמי אבטלה?

ללי דרעי: כלומר, שבעה חודשים.

ללי דרעי: למקבלי דמי אבטלה יש זכאות לשבעה חודשים דמי אבטלה, למה שלא יעניקו את התנאים האלה גם למקבלי מענק ההסתגלות?

ללי דרעי: שנית, אנחנו מאוד מאוד מודים על זה שהאריכו את מענק ההסתגלות קצת עד חודש אוגוסט, אבל יש אוכלוסייה שלמה של מקבלי כפל קצבאות שנשארה מאחור ושתקבל את כפל הקצבאות שלה רק עד סוף חודש יוני, ודווקא מעכשיו, כלומר, מתחילת חודש יוני, תקבל או את האבטלה או את קצבת הקיום שלה.

ללי דרעי: חייבים לעשות על זה דיון כי יש פה בעיה מאוד מאוד גדולה של אוכלוסייה שלמה ששוב ישכחו אותה מאחור.

ללי דרעי: אלו שני דברים שמאוד מאוד חשוב שהוועדה תדון עליהם, אבל כמובן שהראשון הוא להאריך את מענק ההסתגלות הרבה מעבר לחצי חודש אוגוסט בחודשים בדיוק כמו דמי אבטלה .

חיים כץ: תודה רבה, אנחנו מודים לך.

חיים כץ: בקי קשת, בבקשה.

בקי קשת: אני כמובן מברכת מאוד על ההארכה, זה מאוד קריטי.

בקי קשת: אני מצטרפת כמובן לזה שכנראה זה עוד לא ייתן לנו פתרון מלא.

בקי קשת: אני רוצה לשאול שאלה ספציפית לגבי סעיף 2, סעיף ההגדרות.

בקי קשת: האם הכוונה היא למי שמלאו לו 67 בראשון במרץ?

בקי קשת: כך אני מבינה את זה.

בקי קשת: אנחנו מפעילים קו חם לפונים, בעיקר בעקבות הקורונה, למרות שזה לא רק.

בקי קשת: פנו אלינו אנשים שפוטרו או הוצאו לחל"ת אבל הגיעו ל-67 קצת אחרי והפסיקו להם את דמי האבטלה.

חיים כץ: שאלה יפה.

בקי קשת: אם אני מבינה נכון, הנוסח כרגע כפי שהוא אומר שהם לא זכאים לאבטלה אבל הם גם לא זכאים למענק.

חיים כץ: צודקת, צודקת.

חיים כץ: 67 - זז עם החודשים.

טלי ארפי: במועד הגשת המענק.

עלי בינג: זה מה שכתוב, בתקופה הקובעת.

יעל סלנט: לא, אתם כותבים במהלך התקופה.

יעל סלנט: כלומר, אם במהלך התקופה שמגיע 1 עד 16 - - -

חיים כץ: זה בסדר, אם הוא ביולי נעשה 67, הוא יקבל.

חיים כץ: ה-67 זז עם ה - - -

קריאה: שיהיה ברור, הוא יקבל רק על יולי.

מאיר שפיגלר: - - - גם יקבל.

חיים כץ: גם אם נעשה בראשון באוגוסט, יש לו 16 יום שהוא יכול לקבל.

חיים כץ: בסדר גמור, אני מודה לך על השאלה, היא במקום.

חיים כץ: תודה.

חיים כץ: עידן, בבקשה.

עידן רול: רק לוודא שלא נופלים פה בבירוקרטיה.

עידן רול: בסעיף 7 לגבי פרטי המעסיק – במידה ובתקופה הקובעת יש יותר ממעסיק אחד, האם צריך להביא את שניהם או שצריך להביא את המעסיק האחרון?

חיים כץ: בסדר, מה זה משנה?

חיים כץ: יביאו את שניהם.

עידן רול: זה צריך להיות ברור.

עידן רול: אם אנחנו עושים את זה אז הם צריכים לדעת מה הם צריכים.

עידן רול: נראה לי שהאחרון מספיק ולא צריך להטיל עליהם.

חיים כץ: הכול בסדר.

חיים כץ: חוה אתי עטייה, בבקשה.

חוה אתי עטייה: ראשית, אני מברכת אותך על ההישג, כדרכך בקודש.

חוה אתי עטייה: אין ספק שאתה פועל רבות למען האוכלוסיות המוחלשות, אתה מגלה תמיד רגישות חברתית.

חוה אתי עטייה: אני רוצה להעלות שתי סוגיות: האחת היא למנכ"ל הביטוח הלאומי.

חוה אתי עטייה: מה לגבי סוגיית כפל הקצבאות, אבטלה, הבטחת הכנסה, אזרח ותיק, שארים מזונות?

חוה אתי עטייה: יש לתקן בהתאמה את התיקון שנעשה בעניין זה ולהאריכו לחודש יולי-אוגוסט.

חוה אתי עטייה: אם מאריכים לדמי אבטלה ולעצמאים ולמענק הסתגלות, יש מקום גם להאריך לכפל הקצבאות.

מאיר שפיגלר: חד משמעית.

חוה אתי עטייה: התייחסות נוספת.

חוה אתי עטייה: אין היום עוררין שעם הגידול בתוחלת החיים וההתקדמות הרפואית בעולם, יותר ויותר אנשים מסוגלים להמשיך ולעבוד מעבר לגיל הפרישה, וזה טוב גם לאזרח וגם למדינה.

חוה אתי עטייה: לפרט זה טוב, יותר עובדים במשק, יותר תוצר ויותר צמיחה.

חוה אתי עטייה: עם זאת, אנו צריכים לזעוק את זעקתם של המובטלים שרוצים לחזור לעבודה.

חוה אתי עטייה: שומעים מדי יום על מטופלים ברווחה ועל משפחות שנהרסות.

חוה אתי עטייה: מגיעים אליי הרבה מאוד מובטלים שהם על סף קריסה והם מעוניינים לחזור לעבודה.

חוה אתי עטייה: דמי אבטלה לעצמאים, מענק הסתגלות, מענק עידוד לתעסוקה, הם צעדים טובים, אבל הם משככי כאבים, הם פתרון לאותו רגע והם פתרון זמני.

חוה אתי עטייה: המדיניות החדשה צריכה להיות שיפור הפריון והגדלת התעסוקה, ולא שום דבר אחר.

חוה אתי עטייה: אחד הצעדים הנדרשים היא תוכנית נרחבת להכשרה מקצועית.

חוה אתי עטייה: המשק שאחרי הקורונה לא יהיה זה שהכרנו.

חוה אתי עטייה: אם המובטלים לא יוכשרו לצרכים החדשים של המשק, האבטלה תישאר גבוהה.

חוה אתי עטייה: לאוצר יש 300 מיליון שקל עבור הכשרות מקצועיות, ואני שואלת מה אתם עושים עם זה?

חוה אתי עטייה: אני מציע לקדם דמי אבטלה לאחר גיל הפרישה וגם לקדם דמי אבטלה לאלו שיעברו הכשרה מקצועית.

חוה אתי עטייה: אני מבקש התייחסות לכך.

חיים כץ: אני מודה לך על השאלות.

חיים כץ: דיברת דברי טעם, אבל אנחנו מחוקקים חוק עכשיו ואין קשר להכשרה.

חוה אתי עטייה: בסדר, אבל אפשר לקיים דיון אצלך ולהתחיל להתקדם.

חיים כץ: אתי, זה לא הם.

חיים כץ: אני קובע דיונים.

חיים כץ: דיברת דברי טעם.

חיים כץ: אין דין הכשרה מקצועית עכשיו לחוק הזה.

חיים כץ: חבר הכנסת אבוטבול, בבקשה.

משה אבוטבול: ראשית, אם מצליחים, בעזרת דשמיא, להכניס כל אדם למעגל המקבלים או למעגל העבודה, זה ברכה אחת גדולה.

משה אבוטבול: אני מאוד שמח על החוק.

משה אבוטבול: נשתף פעולה וכמובן שנצביע להצלחתו.

משה אבוטבול: חשוב לי, ואמרתי את זה גם למאיר לפני הישיבה, וגם לחיים, לציין שיש המון המון פניות של יהודים יקרים שהתחילו לחתום לפני הקורונה ולא מתייחסים אליהם.

משה אבוטבול: הם באים אלינו ומצפים מאיתנו לא לשכוח אותם.

משה אבוטבול: מדובר באנשים נורמטיביים שמחפשים עבודה, והיום מאוד קשה להשיג.

משה אבוטבול: הבנתי מחיים שיהיה דיון, בעזרת השם, בימים הקרובים, בוועדה בנושא הזה, ושהוא ידחוף לדיון בנושא הזה.

משה אבוטבול: אני מציע שנגיע עם איזושהי הצעה אופרטיבית לנושא הזה.

משה אבוטבול: כמו שיודעים לקדם אוכלוסיות שונות, ובצדק, בואו לא נשכח גם את אלו כי הם באמת משוועים לפת לחם.

משה אבוטבול: מאיר, אני מאוד מאוד מבקש שתעשו הכול כדי שגם הם יהיו במעגל המקבלים.

משה אבוטבול: הם באמת רוצים לחפש לעבודה והם אומרים לי שהם רוצים לעבוד.

משה אבוטבול: מאוד קשה לא לעבוד ולא לקבל כלום.

משה אבוטבול: אדוני, אתה היית בעבר שר העבודה והרווחה והנושא קרוב לליבך ואתה יודע את המצב.

משה אבוטבול: אני מאמין שתעשה את המקסימום למען אותן אוכלוסיות.

משה אבוטבול: מדובר ב-100,000 איש, וקשה לי באמת לראות את הדמעות בעיניים שלהם.

חיים כץ: אני לא יודע אם אני צריך לעשות את זה, אבל יושבים פה חמישה חברי כנסת חדשים.

חיים כץ: זה התפקיד שלכם, אתם מחוקקים.

חוה אתי עטייה: אבל יש לנו הצעות חוק בקנה ואנחנו לא זזים איתן.

חיים כץ: הכתובת היא לא כאן.

חיים כץ: פה יש אור והדלת פתוחה, אבל המטבע לא אבדה פה.

חיים כץ: זה שאתם מדברים פה, זה בסדר וזה נחמד, ואתם מדברים דברי טעם.

חיים כץ: אתם מחוקקים, אנחנו יכולים ליזום.

חיים כץ: אנחנו יכולים לעשות דיונים, הצעות לסדר, והכול.

חיים כץ: אנחנו מנסים לקדם חקיקה.

חיים כץ: אם אתה מקדם משהו, אתה לא יודע לקדם עוד משהו.

חיים כץ: אתה עושה נושא שהוא מותנה.

חיים כץ: זוהי הצעת חוק ממשלתית, וקיבלנו פה כמה דברים שהם לא חשבו לתת כי לא היינו מעבירים.

חיים כץ: היינו מצביעים והם היו מגישים הסתייגויות.

חיים כץ: זה לא נראה נכון שהממשלה מגישה הסתייגויות על חוק שהיא הגישה בגלל שהוועדה רצתה להטיב.

חיים כץ: הכול צריך להיות במידה.

חיים כץ: את דיברת על הכשרות מקצועית והוא דיבר על עבודה, וכולנו רוצים שמעגל האבטלה יצטמצם.

חיים כץ: פה יש מזור חלקי לאלה שלא עבדו.

חיים כץ: אנחנו מתחילים.

חיים כץ: ילד לא נולד בן 13 לבר המצווה, הוא נולד תינוק ולאט לאט הוא לומד.

משה אבוטבול: אבל אחרי הברית עושים פדיון הבן.

חיים כץ: יאללה, פדיון הבן.

חיים כץ: אנחנו מצביעים על הצעת החוק.

חיים כץ: מי בעד הצעת החוק כפי שהוקראה?

חיים כץ: מי נגד?

חיים כץ: מי נמנע?

חיים כץ: בעד – פה אחד

חיים כץ: סופר, בדרך כלל נהוג להצביע.

חיים כץ: תביע את הדעה שלך.

אופיר סופר: אני איתך.

חיים כץ: כל חברי הוועדה הצביעו פה אחד על הצעת החוק, אני מודה לכם.

חיים כץ: הוועדה הכינה את הצעת החוק לקריאה השנייה והשלישית בלי הסתייגויות, תודה רבה.